
Sionyn a Del 

Cwningen ddireidus iawn oedd Sionyn, yn barod am hwyl bob amser ac 
yn llawn castiau drwg. Yr oedd ganddo chwaer fach o’r enw Del, ac un ddel 
oedd hi hefyd, gyda’i ffyr gwyn. Ffyr brown oedd gan Sionyn—ar wahân i’w 
gynffon wen. ’Roedd hon yn neidio i fyny ac i lawr fel pelen fechan wrth iddo 
redeg drwy’r coed. 

Ynghanol y coed gyda Meistres Llwydyn, eu mam, yr oeddynt yn byw- 
Ond ni fedrech ddod o hyd i’w tŷ pe chwiliech amdano am wythnos gyfan Pam 
tybed ? Wel, mi ddywedaf wrthych. Tŷ o dan y ddaear a oedd ganddynt. 
Ynghanol y goedwig yr oedd hen dderwen fawr, a phe baech yn edrych yn fanwl 
iawn fe welech dwll bychan wrth ei gwaelod bron wedi ei guddio’n llwyr gan ei 
gwraidd. Yn arwain i’r ddaear o’r twll yr oedd twnel hir, tywyll. Ynddo yr 
oedd lampau’n hongian o’r to, er mwyn rhoddi goleuni i’r cwningod i fynd yn ôl 
a blaen yn y fath dywyllwch. 

Nid lampau fel sydd gennych chwi oeddynt cofiwch, ond rhai wedi eu gwneud 
o faip. Yr oedd canol pob meipen wedi ei chrafu allan, a thorrwyd tyllau 
bychain yn yr ochrau er mwyn i’r golau ddangos drwodd. Ynghanol y feipen 
yr oedd cannwyll fach. Un o’r cwningod mawr a ofalai am oleuo’r lampau bob 
amser. 

















Yma ac acw ar hyd ochrau’r twnel yr oedd drysau bychain, wedi eu 
peintio mewn gwahanol liwiau. Drws glas oedd y cyntaf, yna drws melyn ; yr 
ochr arall yr oedd drws gwyrdd a thipyn ymhellach ymlaen ddrws gwyn, glân. 
Ar y drofa gyntaf i’r twnel yr oedd drws coch, ac wrth ei ben, mewn llythrennau 
gloyw yr oedd enw “Tŷ Llwydyn’’. Ie, tŷ Meistres Llwydyn oedd hwn, ac ynddo 
yr oedd Meistres Llwydyn, Sionyn a Dei yn byw. 

Edrychai’r gegin yn gyfforddus iawn. O flaen y tân yr oedd cadair-siglo 
fawr a chlustog goch arni. Cadair Meistres Llwydyn oedd hon. 0 bobtu iddi 
yr oedd dwy stôl fach—un i Sionyn a chlustog felen arni, ac un i Del a chlustog 
las arni. Ar ganol y llawr yr oedd bwrdd. Bonyn hen goeden oedd hwn ac 
arno’r oedd lliain bwrdd gwyrdd wedi ei wneud o ddail cabaits. Yna, yng 
nghornel chwith y gegin, yr oedd cwpwrdd mawr, wedi ei beintio’n wyrdd fel y 
lliain, ac ynddo y cadwai Meistres Llwydyn y bwyd. Yn y gornel dde yr oedd 
cwpwrdd arall,—un gwyrdd eto. Yn hwn yr oedd tegannau Sionyn a Del yn 
byw. Rhwng y ddau gwpwrdd yr oedd drws arall yn arwain i’r llofft Ue 
byddai'r teulu bach yn cysgu. Yn y fan honno yr oedd un gwely mawr a dau 
wely bach. Yn y gwely mawr y cysgai Meistres Llwydyn, ac yn y rhai bychain 
y cysgai Sionyn a Del. 

Un diwrnod yr oedd teulu y newydd orffen eu te o letys ffres a wynwyn a 
Meistres Llwydyn wrthi’n golchi’r llestri a’u cadw. Ar ôl iddi orffen dywedodd 
wrth Sionyn : 











































“Mae’n rhaid i mi fynd allan i chwilio am foron i ginio yfory. Aros di yma 
i edrych ar ôl Del. Cofiwch beidio â mynd allan o’r tŷ, neu mi fyddwch yn 
siŵr o fynd ar goll. Fydda’ i ddim yn hir, neu fe ddaw yn nos arna’ i.’’ 

Cymerodd ei basged fach wellt o’r cwpwrdd, rhoddodd siôl am ei hysgwyddau 
a bonet ddu am ei phen, ac aeth allan. Ar ôl iddi fynd aeth Del i gael ei doli 
allan o’r cwpwrdd tegannau er mwyn cael chwarae hi. 

“Paid â thynnu dy ddoli allan, Del”, meddai Sionyn. “Mae gen i rywbeth 
i’w ddeud wrthyt ti. ” 

“Beth, Sionyn ? Ydi o’n rhywbeth neis ?” ebe Del. 

“Wel, cyfrinach ydi hi cofia,” meddai yntau.” Rhaid iti beidio â deud 
wrth neb amdani rhag ofn i Mam glywed. ” 

“Wrth gwrs,” meddai hithau, a’i chlustiau’n sefyll yn syth i fyny, wrth 
ddisgwyl am gael clywed y gyfrinach. 

“O’r gore Rhaid i ti wrando’n astud. Fe wyddost fod pen-blwydd Mam 
yr wythnos nesa, a rhaid i ni gael anrheg iddi hi.” 

“O, rhaid wir. Beth am brynu hances boced newydd iddi hi ? ” gofynnodd 
Del ar ei draws. 


















“Gad imi orffen.” meddai Sionyn. 

“Trio dy helpu ’roeddwn i,” ebe hithau wrtho wedyn. 

“Wel, gwrando arna’ i yn gynta,” meddai ei brawd. “Fe wyddost fod ar 
Mam eisio lliain bwrdd newydd. Mae hwn yn dylla i gyd erbyn hyn. Meddwl 
yr oeddwn i mai peth ardderchog fydde cael un erbyn ei phen-blwydd, ond cofia, 
paid ti â deud ’run gair am y peth wrthi hi! Dyna falch fydd hi o weld lliain 
newydd ar y bwrdd, a hitha heb ’i ddisgwyl o gwbwl.” 

“Go dda wir ! Ia, da iawn ! ’Rwyt ti’n glyfar, Sionyn, ” meddai Del gan 
guro’i phawennau a neidio yn ei hunfan. Ond safodd yn sydyn, a dywedodd : 

"O b’le y cawn ni’r lliain bwrdd, Sionyn ? Fe wyddost fod Mam yn hoffi 
cael lliain bwrdd mawr, a ’does dim cabaits mawr i’w cael ar hyn o bryd ond 
yng ngardd Williams y Fferm.” 

“O’r gore,” ebe Sionyn, "mi awn ni i ardd Williams y Fferm i nôl un. Tyrd, 
Del, gwisga dy gôt a’th gap. Mi awn ni yno tra bydd Mam allan.” 

Gwisgodd y ddau eu cotiau a’u capiau ar unwaith, ac i ffwrdd â hwy fel 
gwynt drwy’r drws coch ac ar hyd y twnel. Ar ôl iddynt gyrraedd yr agoriad 
i’r twnel wrth droed y dderwen, dywedodd Sionyn wrth Del am aros yno am 
eiliad ac aeth yntau allan i edrych a oedd y ffordd yn glir. Oedd ! Nid oedd 
neb o gwmpas yn unman, ac ni chlywodd na siw na miw yn y coed. Dechreuodd 
y ddau redeg nerth eu traed ar hyd y llwybr at y fferm. ’Roedd y llwybr yn 
myned drwy ganol coed mawr. Cyn hir daethant i un o gaeau’r fferm. Cadwodd 


y ddau’n agos at wrychoedd y cae ac fe’u cawsant eu hunain yn y man yng nghefn 
y ffermdy. Wrth ei ymyl yr oedd gardd Williams y Fferm. Dywedodd Sionyn 
wrth Del am aros yno i wylio, tra âi ef i chwilio am y cabaits. 


Aeth yn araf a distaw hyd ymyl clawdd yr ardd i chwiiio am dwll ynddo 
er mwyn mynd trwyddo, ond er chwilio a chwilio nid oedd un yn y golwg yn 
unman. Cyn hir daeth at ddrws yr ardd, ar yr oedd hwnnw yn llydan agored. 


“Dyma lwc,” meddai Sionyn wrtho’i hun, “fydda ’i ddim yn hir 


’rŵan. 

Aeth i’r ardd, gan gerdded i fyny’r llwybr i chwilio am y cabaits. Gwelodd 
yno ffa a phys, bresych a letys, a dyna res fawr o gabaits braf Cymerodd 
Sionyn ei amser i ddewis y fwyaf o’r cwbwl, a thorrodd y ddeilen fwyaf a oedd 
arni. Plygodd hi’n ofalus iawn a’i rhoi hi yn ei boced. 


“Wel, dyna fi wedi cael anrheg iawn i Mam, ” meddai wrtho’i hun, “a’i 
chael hefyd mor hwylus.” 

Teimlai’n ddewr iawn, a thybiodd mai peth da fyddai torri letysen neu ddwy 
er mwyn i Del ac yntau gael eu bwyta ar y ffordd yn ôl. Dyna a wnaeth, ond 
ar hynny clywodd sŵn traed rhywun yn agosâu. Daeth sŵn y traed yn nes. 
Dychrynodd Sionyn a safodd yn llonydd, Ilonydd. Aeth rhywun heibio yn agos 
iawn ato, ac wrth gip edrych rhwng y dail o’i gwmpas, gwelodd Sionyn mai 
Williams y Fferm ydoedd. 


Bu Williams yno am ysbaid ac yna cerddodd i ffwrdd gan gau drws yr ardd 
ar ei ôl. Dychrynodd Sionyn fwy fyth ! Sut y medrai ddod allan o’r ardd yn 
awr a’r drws wedi ei gau yn ei erbyn ? 





















Ni wyddai beth i’w wneud. Gwyddai nad oedd twll yn unman yn y clawdd. 

Ar hynny cofiodd am y llidiart bach ym mhen pellaf yr ardd. Aeth yn ofalus 
a distaw iawn tuag ato. Gwyddai os gwrai sŵn, y byddai’r cŵn yn ei glywed 
ac yn rhedeg ar ei ôl. Cyn hir gwelodd Sionyn y llidiart yr ochr draw i sgwâr 
helaeth o laswellt. Nid oedd neb o gwmpas a mentrodd tuag ato. Ond pan 
oedd ar ganol y glaswellt clywodd Tos, y ci, ef, a dechreuodd gyfarth a neidio a 
rhuo. Am funud cafodd Sionyn ormod o fraw i symud. Ond pan ddeallodd fod 
Tos wedi ei glymu wrth gadwyn, rhoddodd Sionyn naid drwy’r llidiart a rhed- 
odd fel mellten at Del. Yr oedd hithau wedi clywed sŵn y ci yn cyfarth, ac yr 
oedd yn crynu gan ofn! 

“Tyrd am dy fywyd !, ” meddai Sionyn wrthi gan afael yn ei llaw. Rhedodd 
y ddau i gyfeiriad y coed a’r twnel. 

Yn y cyfamser yr oedd Williams y Fferm wedi gollwng Tos y ci yn rhydd, 
ac aeth ar wib ar ôl Del a Sionyn. Ond ci mawr, tew oedd Tos, ac ni fedrai 
redeg mor gyflym â Sionyn a Del. Rhedodd Tos ar eu hôl nes ei fod wedi colli 
ei wynt, ond methodd â’u dal. 

Cyrhaeddodd y ddau y twnel o dan y dderwen fawr yn ddiogel. Edrychodd 
Sionyn am y letys, ond nid oeddynt ganddo. Rhaid ei fod wedi eu colli ar y 
ffordd wrth redeg. Ond yr oedd presant ei Fam yn ddiogel yn ei boced, ac ar 
ôl i’r ddau gyrraedd y tý, cuddiwyd ef mewn bocs ymysg y tegannau rhag i’w 
Mam ei weld. 




























Pan ddaeth diwrnod ei phen-blwydd yr oedd Sionyn a Del wedi codi’n fore 
iawn. Yr oedd Meistres Llwydyn yn gwneud brecwast iddynt. Tra oedd 
hi wrthi’n brysur y \ paratoi’r bwyd, rhoddodd Sionyn a Del y lliain newydd ar 
y bwrdd. Dyna falch yr oedd eu Mam pan welodd ef. Rhoddodd gusan fawr 
i’r ddau amdano. 

Ni chafodd wybod am yr helynt a gafodd y cwningod bach i’w gael iddi, neu 
buasai wedi dychrynu yn arw ac yn eu dwrdio hwyrach am iddynt adael y tŷ a 
liithau wedi dweud wrthynt am beidio. Ond cawsant amser hapus iawn y 
diwrnod hwnnw, a the pen-blwydd y cofiant yn hir iawn amdano. 


Diwrnod Crempog 

Yr oedd yr ysgol newydd gau am y dydd, ac ’roedd y cwningod bach yn 
rhedeg allan i bob cyfeiriad er mwyn cael mynd adre’n gynnar. ’Roedd yno 
sŵn gweiddi a chwerthin, sŵn canu a chwarae. Fel hyn y byddai hi ar derfyn 
ysgol bob dydd. 

Ond yr oedd rheswm am yr hwyl a’r miri y diwrnod hwn. Diwrnod arbennig 
ydoedd, un hoff gan blant ymhobman, a chan gwningod hefyd ! Dydd Mawrth 
ydoedd —ie, dydd Mawrth crempog ! Dywedodd athrawes yr ysgol stori am 
ddiwrnod crempog wrthynt, ac yn awr, wele’r plant i gyd yn rhedeg adre i fwyta 
crempog i de. 

Ond yr oedd un cwningen fach yn sefyll yn dawel iawn wrth ddrws yr ysgol. 
Nid oedd yn gweiddi yno nac yn chwarae, ac yr oedd hyn yn beth anghyffredin 
iawn iddo. Fel arfer byddai ynghanol yr hwyl i gyd, yn chwerthin a phrancio 
mor llawen â neb. A wyddoch chwi pwy ydoedd ? Wel ie, Sionyn ! 

Yr oedd hwyl ddrwg iawn ar Sionyn heddiw. Safai yn ei unfan yn disgwyl 
i Del ddod allan o’r ysgol. Byddai’n ofalus mynd â Del adre’n ddiogel bob dydd, 
ac fel rheol mwynhâi’r gwaith yn iawn. Teimlai’n fawr a phwysig iawn wrth 
fynd ar hyd y ffordd o’r ysgol gan afael yn llaw ei chwaer fach. Ond heddiw 
teimlai’n flin iawn. 




























Pan ddaeth Del allan, ar ôl i’r athrawes roi ei chap a’i chôt amdani’n daclus, 
meddai Sionyn, yn ddrwg ei hwyl! 

“Lle 'rwyt ti wedi bod mor hir, dywed ?” 

"Dim ond yn disgwyl cael 'y ngwisgo.,” atebodd Del, yn m«th\i’n lân â deall 
beth oedd yn blino Sionyn. 

“Tyrd yn dy flaen. Waeth i ni fynd adre am wn i,” meddai yntau. 

“Beth sydd, Sionyn ? Wyt ti ddim isio mynd adre ? Byddi'n barod iawn 
fel rheol, ac yn methu â chyrraedd yn ddigon buan i gael dy de.” meddai Del, 
gan redeg wrth ei ochr. 

“Wel dyna’r drwg,” meddai yntau’n gwta. “Mae Mam wedi mynd i edrych 
am Modryb Siân i’r dre, ac felly fydd ’na ddim te yn barod i ni, a hithe’n ddydd 
Mawrth Crempog hefyd ! Bydd y plant eraill i gyd yn cael crempog i de, a 
a ninne’n cael dim ond brechdan letys neu rywbeth, a hynny’n hwjn:!” 

“Ond mae Mam yn siŵr o wneud crempog wedi iddi ddod ’nôl. Fydd hi 
ddim yn hwyr a gallwn chwarae nes daw hi,” meddai Del, gan drio cysuro ’i 
brawd siomedig. 

Ni ddywedodd Sionyn air—dim ond llusgo Del ar ei ôl ar hyd y ffordd gan 
edrych yn sur a'i wyneb hired â ffidil. 

Wedi i’r ddau gyrraedd Tŷ Llwydyn, aeth Sionyn i chwilio am agoriad y 












































drws coch y byddai ei fam yn ei guddio mewn twll bach yn y wal. Yna agorodd 
y drws ac aeth y ddau i mewn i’r tŷ. 

Ar ôl tynnu ei dillad a'u gosod yn daclus yn eu lle tu ôl i’r drws, aeth Del i 
chwilio am ddoli a chrud o’r cwpwrdd tegannau, a bu’n chwarae'n hapus o flaen 
y tân, yn canu i'w doli a’i rhoi yn y crud i gysgu. 

Tynnodd Sionyn ei gap a’i gôt hefyd, ond yn lle eu gosod yn daclus fel Del, 
taflodd hwy ar gadair Meistres Llwydyn. Yna aeth i chwilio am lyfr ac eistedd- 
odd ar ei stôl fach i ddarllen. 

Ond ’roedd yn amlwg na wnâi Sionyn ddarllen yr un gair, gan ei fod yn rhy 
anfodlon o lawer. ’Roedd yn symud o un ochr i’r Uall ar ei stôl, yna’n myned 
at y ffenestr i edrych a oedd ei fam yn dychwelyd. ’Roedd yn myned wedyn i'r 
cwpwrdd bwyd i edrych am rywbeth i’w fwyta. Dyna fel y bu am yn agos i 
hanner awr, nes gwneud i Del feddwl ei fod yn dechrau drysu ! 

O’r diwedd caeodd ei lyfr a thaflodd ef ar ben ei gôt ar y gadair. Erbyn hyn 
yr oedd Sionyn wedi newid yn llwyr. Daeth gwên ddireidus i’w wyneb, ac ed- 
rychai o’i gwmpas fel pe bai’n chwilio am rywbeth. Yna meddai : 

“Del, gwell i ti gadw dy ddoli. Mae arna’i eisio dy help di. Gan nad ydi 
Mam yma i neud crempog i ni, pam na fedrwn ni neud rhai yn hunan ?” 

“Ond ’does gynno ni ddim syniad sut i neud crempog,” meddai Del, gan 
edrych yn syn arno. 


“Twt lol, rhaid i bawb ddysgu rhywdro !” meddai Sionyn yn ddiamynedd. 
‘‘Mae’n ddigon hawdd, ond i ti iwsio tipyn ar dy synnwyr cyffredin. Gwna 
di fel ’rydw i’n deud a bydd popeth yn iawn wedyn.” 

Gan fod Sionyn yn swnio mor siŵr ohono’i hun, cadwodd Del ei doli a’i chrud 
yn y cwpwrdd, ac aeth i wisgo ei ffedog wen. Bu’r ddau yn brysur iawn am 
amser wedyn. 

Aeth Sionyn i’r cwpwrdd i chwilio am ddysgl fawr. Yna daeth â blawd, 
wyau a llefrith, a gosododd hwy ar y bwrdd yn barod i’w cymysgu â llwy bren 
fawr ei fam. 

Tywalltodd y blawd i gyd i’r ddysgl, yna’r llefrith, a dechreuodd eu cymysgu 
â’i holl egni nes bod y blawd yn neidio dros y bwrdd a thros y llawr i bob cyf- 
eiriad. Yna edrychodd ar yr wyau. Ni wyddai'n iawn sut i’w torri, ond gwelodd 
ei fam lawer tro yn eu taro yn erbyn y ddysgl i’w cracio ac yna yn eu hollti’n 
ddau. Mentrodd yntau wneud yr un peth, ond yn lle mynd i’r ddysgl syrthiodd 
yr ŵy cyntaf ar y llawr. 

“Del, tyrd â Uwy i mi ar unwaith,” gwaeddodd Sionyn. 

Cododd hynny a allai o’r ŵy oddi ar y llawr a rhoddodd ef yn y ddysgl. 
Gwnaeth yr un peth gyda phedwar o wyau, nes bod golwg mawr ar y llawr. Ar 
ôl bod wrthi’n cymysgu’n galed, gan golli llawer ohono ar y llawr, dywedodd 
wrth Del: 

“Tyrd â’r tun bach melyn o’r cwpwrdd i mi. Hwnnw y bydd Mam yn 
tywallt powdwr ohono i neud teisen.” 





















“Ond becin powdwr ydi hwn,” meddai Del, gan ei roi iddo. 

“Wel ie, siŵr iawn. Mae’n rhaid i ti gael hwn er mwyn i’r crempoge godi. 
Bydd Mam yn defnyddio hwn bob amser wrth neud teisen,” meddai yntau. 

“Faint sydd eisio’i roi, tybed ? ” gofynnodd Del. ’Roedd yn amau erbyn 
hyn a wyddai Sionyn beth oedd yn ei wneud. 

"0, chydig sy yn y tun,” meddai Sionyn. “Waeth i mi roi’r cyfan i mewn.” 

Ac felly y bu ! 

“Dyna ni. Tyrd â’r deisen i mi ei roi ynddi.” 

Tywalltodd y cyfan i’r tun a rhoddodd ef yn y popty. ’Roedd yn meddwl 
ei fod yn glyfar iawn erbyn hyn. Ni wyddai ei fod wedi gwneud camgymeriad 
mawr wrth drio gwneud crempog mewn tun yn y popty yn lle mewn padell ffrio 
ar y tân ! 

“Mae yma lanast ofnadwy yn y gegin,” meddai Del. “Mae’n well i ni drio’i 
lanhau dipyn.” 

“0, gwaith pum munud fydd hynny. Mi â i nôl dŵr yn y bwced i olchi’r 
llawr.” 

A dyna a wnaeth ! 

Dechreuodd rwbio’n galed, ond yn ofer. ’Roedd y blawd wedi caledu ac 
yn cydio ym mhobpeth fel ghw. Er i Sionyn ddal i rwbio, nid oedd modd ei 
symud ! Bu bron i draed Del fynd yn sownd un tro pan ddigwyddodd gerdded 




























i’w ganol. ’Roedd golwg mawr ar y lle ac ar Sionyn a Del. Yr oedd blawd a 
llefrith dros y bwrdd, ar y llawr ac ar goesau a dillad y cwningod bach. 
Edrychodd Sionyn mor rhyfedd nes gwneud i Del chwerthin am ei ben. Gwyllt- 
iodd Sionyn wrth weld pethau yn mynd o ddrwg i waeth. 

I goroni’r cyfan daeth aroglau o’r popty, a rhedodd llif melyn allan o dan y 
drws gan ferwi dros yr aelwyd i gyd! Yr oedd Sionyn wedi rhoi cymaint o 
bowdwr yn y crempogau, nes bod y cyfan wedi berwi dros y tun ac wedi rhedeg 
allan o dan ddrws y popty ! 

Ar hynny clywyd sŵn rhywun y tu allan. 

“Mam !” meddai Del. 

“O, nage, gobeithio wir,” meddai Sionyn mewn braw. 

Ar hynny agorodd y drws, a daeth Meistres Llwydyn i’r gegin. Safodd am 
funud mewn syndod mawr wrth weld cyflwr y Ue. 

“Gwarchod pawb !” meddai. “Be’ ar y ddaear hon sy wedi digwydd yma?” 

Bu rhaid i Sionyn ddweud yr hanes i gyd wrthi. ’Roedd ei fam wedi gwylltio 
a gwnaeth iddo ddal ati i sgwrio nes cael y Ue yn lân. Ni chawsant grempog i 
de y diwrnod hwnnw. Ond ’rwy’n siŵr fod Meistres Llwydyn wedi maddau 
iddynt a bod llond dysgl o grempog melyn a digon o fenyn a mêl yn eu disgwyl 
drannoeth. 

Gobeithio hynny, beth bynnag, ynte? 


Y Tun Paent 

Gwyr pob un ohonom fod y gwanwyn yn adeg brysur iawn yn nhŷ pawb. 
Dyma r adeg pryd bydd eich mam yn glanhau’r lle drwyddo er mwyn ei wneud 
yn lân a phrydferth erbyn yr haf. 

Gwyddai Sionyn a Del yn iawn am yr adeg yma hefyd. Byddai Meistres 
Llwydyn yn golchi ac yn sgwrio, yn gwyngalchu ac yn peintio bob gwanwyn. 
Wrth ei gweld mor brysur teimlai Sionyn awydd i'w helpu bob amser, yn enwedig 
efo'r brws paent. Credai y gallai wneud y gwaith yn gyflymach o lawer na’i fam 
pe rhoddai r cyfle iddo. Arferai Meistres Llwydyn, fodd bynnag, wneud y gwaith 
hwn pan fyddai’r plant yn yr ysgol. Yno yr oeddynt yn ddigon pell i ffwrdd. 

Daeth adeg y glanhau mawr unwaith eto, a chlywodd Sionyn ei fam yn 
siarad â chymydog un diwrnod : 

“Mae’n hen bryd i’r gegin ’cw gael côt o baent unweth eto”, meddai, “ond 
rhaid disgwyl nes i wylie’r plant fynd drosodd cyn dechre. Mae’r gwyngalch a’r 
paent gen i yn y tŷ yn barod, hefyd.” 

Ni soniodd Meistres Llwydyn am y peth drachefn, ac ni chymerodd Sionyn 
arno ’i fod wedi ei chlywed. 

Y dydd Iau canlynol, gwelodd fod ei fam yn paratoi at fynd i'r dref i siopa. 
Golygai hyn y byddai allan am rai oriau. Wrth gwrs, byddai’n rhaid iddynt 
hwythau, y plant, fynd i’w chanlyn. Eisteddai Sionyn ar ei stôl o flaen y tân yn 


























ddistaw iawn tra oedd ei fam yn gwisgo amdani. Edrychai Del arni gan 
ddisgwyl ei chlywed yn dweud wrthi am baratoi, canys yr oedd yr un fach yn 
hoff iawn o weld y siopau. Ar ôl gorffen y paratoi, meddai Meistres Llwydyn : 

“Beth sy’n bod, Sionyn ? ’Rwyt ti’n ddistaw iawn.” 

“0 Mam, ’rwy’n teimlo’n sâl,” meddai yntau. 

“Yn sâl?” gofynnodd ei fam. “Oes gen ti boen ?” 

“Nac oes—dim poen. Ond nid wyf yn teimlo’n dda o gwbwl,” atebodd yn 
ddifrifol. 

“Wel, wir, mae’n rhaid i mi fynd i’r dref heddiw. Rhaid i mi dy adael yma 
a dod yn ôl mor fuan ag sydd modd. Wyt ti’n siŵr y byddi’n iawn ’rŵan ?” 

“0 bydda’,” meddai, gan fywiogi drwyddo. “Nid wy’n sâl iawn, Mam, 
ond nid wy i’n ddigon da i fynd allan chwaith.” 

“Beth amdanat ti, Del ? gofynnodd y fam wedyn. “Hwyrach mai gwell 
fydde i ti ddod gyda mi i’r dre.” 

“Na, Mam, mae’n well gen i aros yn gwmni i Sionyn,” meddai’r wningen 
fach. “’Dyw hi ddim yn deg ei adael ar ’i ben ’i hun, ac ynta’n sâl.” 

Felly y bu. Aeth Meistres Llwydyn i ddal y bws i’r dref, a gadawyd Sionyn 
a Del yn y tŷ eu hunain. 





























Cyn pen pum munud yr oedd Sionyn wedi llwyr anghofio i waeledd. Aeth 
allan i gefn y tŷ, a gwelodd Del ef yn mynd i r cwt bach lle cadwai ei Mam y celf 
glanhau. Nu fu’n hir cyn dod yn ei ôl. Ond beth sydd ganddo yn ei ddwyloi 
ac o dan ei gesail? 

Dyna dun a brws paent, a brws llawr hefyd. Beth a wnai Sionyn a r rhain. 
tybed ? Synnodd Del wrth weld y fath bethau ond ni ddywedodd air wrtho. 
Aeth Sionyn allan drachefn a daeth yn ei ôl â bwced. Yna caeodd y drws a’i gloi. 

Ni allai Del gadw’n ddistaw am eiliad yn rhagor. 

“Beth yn y byd mawr wyt ti’n mynd i’w neud, Sionyn ?” gofynnodd. 

“Aros di am funud, Del bach, a mi gei di weld.” atebodd yntau. 

"Ond rhaid i ti beidio â gneud dim efo’r paent ’na. Mae Mam wedi prynu 
hwn yn barod at beintio’r gegin,” meddai Del. 

“Mi wn i hynny. Ond meddylia peth mor braf fydd iddi ddod ’n ôl o’r dre 
a gweld y lle ’ma wedi’i beintio’n lân ac yn neis,” meddai yntau “‘Rydwi’n un da 
am neud petha fel hyn, wyddost. Mi gei di weld yn y man.” 

Yna, er i Del geisio’i berswadio i adael llonydd i’r paent, tynnodd Sionyn 
gaead y tun a thywaütodd y paent i gyd ohono i’r fwced. Symudodd y bwrdd 
at y wal a chododd y fwced arno. Dringodd yntau wedyn ei hunan i ben y bwrdd. 

“Tyrd â’r brws paent i mi, Del,” meddai, gan ei deimlo’i hunan yn bwysig 


ac Y n hapus dros ben. Rhoddodd y brws yn y paent. Tynnodd ef allan ond 
ni allai gyrraedd pen y wal, gan fod ei fraich yn rhy fyr ! 


O, diar, meddai, mae’r brws ma’n fach iawn. 
gael brws â choes fwy iddo fo.” 


Beth wna’ i ? Rhaid i mi 


Ar hyn, gwelodd y brws llawr yn ymyl y drws, a gwaeddodd ar ei chwaer : 
“Dyna’r peth, i’r dim ! Tyrd â’r brws llawr yma, Del,” 

“Ond brws llawr Mam ydi hwn. Mae’n fudur iawn, cofia,” atebodd hithau, 
gan edrych ar flew y brws yn ei llaw. 


Na hidia am hynny. Bydd y paent yn ’i lanhau. Tyrd, brysia, mi alla’i 
neud y to hefyd efo hwn,” meddai Sionyn. 

Wedi iddo gael y brws â’r goes hir, aeth ati o ddifrif. Cododd y paent o’r 
fwced ar y brws gan ei daenu hyd y to, o un ochr i’r Uall. Ond, ow ! Collai 
hanner y paent ar y Uawr a throsto’i hunan ! Daliodd ati gan gredu ei fod yn 
beintiwr rhagorol. 

Dyma fydd y ngwaith i, wedi i mi adael ’r ysgol,” meddai Sionyn. “Gwaith 
campus yw hwn.” 

Daeth yr adeg iddo symud i gornel arall. Neidiodd oddi ar y bwrdd, a 
dechreuodd ei wthio at y gornel honno. Aeth ymlaen â’r peintio, gan daenu 
peth o’r paent yn dew ar y to a choUi Uawer iawn mwy ar y Uawr ac ar y dodrefn. 



















Ni fu’r fath lanastr erioed yn unman. Prin y buasai neb yn adnabod y 
cwningod bach gan fod eu dillad a’u blew i gyd yn baent melyn. Poenai Del yn 
enbyd wrth weld y lle, ond ni phoenai Sionyn, ac yr oedd wrth ei fodd. 

Pan oedd bron a darfod y to, safodd Sionyn yn rhy agos at ymyl y bwrdd, 
a throdd y cwbwl drosodd, y bwrdd a’r bwced ! Druan o Sionyn ! Gorweddai 
yntau ynghanol y paent melyn ! 

Llifai’r paent dros y Uawr, o dan y dresel a’r ddau gwpwrdd, o dan y mat ac 
hyd yn oed o dan y drws i’r llofft. Ni welwyd erioed y fath olwg ar gegin. Ac 
ynghanol y cyfan yr oedd Sionyn, yn baent o’i gorun i’w sawdl! Rhwbiodd ei 
iygaid i gael y paent i ffwrdd er mwyn medru gweld rhywbeth, ond yn ofer. 
’Roedd y paent yn cydio’n dynn yn ei flew. Yr oedd hyd yn oed yn ei glustiau ac 
yn ei geg. 

Safodd Del yn edrych arno, wedi dychryn gormod i symud, nes gwaeddodd 
Sionyn : 

“Dŵr ! tyrd â dŵr ! Dwr, brysia !” 

Aeth hithau am ei bywyd i nôl dŵr a sebon i olchi’r paent oddi ar ei brawd. 

A dyna fel y cafodd Meistres Llwydyn hwy pan ddaeth yn ôl. Pan welodd 
yr olygfa ofnadwy bu bron iddi fynd o’i chof ! Cyn dechrau glanhau’r gegin, 
bu raid iddi roi bath poeth i Sionyn a Del, er mwyn cael y paent oddiar eu blew. 
Ac yna tra oedd y ddau yn eistedd o flaen y tân i sychu, aeth hithau ati i lanhau 

y lle. 






















Y noson honno, cyn iddynt fynd i’r gwely, meddai Meistres Llwydyn wrth 
Sionyn : 

“Cofia, rhaid i ti roi dy bres poced i gyd i mi am y mis nesa i dalu am dun 
arall o baent.” 

“Ond, Mam,” meddai yntau’n wylaidd, “mae’r to wedi ’i neud yn ìawn ìchi.’’ 

Bobol bach ! Piti iddo sôn am y to ! Pan edrychodd Meistres Llwydyn i 
fyny, gwelodd y to yn rhesi duon i gyd. Un budur iawn oedd y brws Uawr a 
ddefnyddiodd Sionyn, a gadawodd ei ôl ar y to. Wel, druan o Sionyn. Aeth 
i’w wely’n barod iawn y noson honno. Yn wir, yr oedd yn falch ìawn o gael 
mynd, rhag clywed ei fam yn dweud y drefn. Sionyn druan. Nid yw am 
fod yn beintiwr ar ôl gadael yr ysgol! 




Ffwl Ebrilll 


Deffrôdd Sionyn yn gynnar iawn. Cysgai ei fam yn y gwely mawr a Del 
yn y gwely bach wrth ochr un Sionyn. Yr oedd wedi dyddio ers amser a gallai 
Sionyn weld ei fod yn ddiwrnod braf o wanwyn. Yn sydyn, gan dorri ar y dist- 
awrwydd, daeth cnoc ar ddrws y tŷ. Ar y dechrau, ni symudodd Meistres 
Llwydyn, dim ond anesmwytho tipyn yn ei gwely, Ond dyna guro eto—yn gal- 
etach y tro hwn—cnoc, cnoc, cnoc ! 

Neidiodd Meistres Llwydyn o’i gwely, gan roi siôl am ei hysgwyddau o 
sliperi ar ei thraed, ac aeth i edrych pwy oedd yn curo’r drws mor fore. Agorodd 
ddrws y llofft yn ddistaw ac aeth allan ar flaenau ei thraed rhag deffro’r plant. 
Croesodd ar draws y gegin i gyfeiriad drws y tŷ. Agorodd ef mor ddistaw ag a 
fedrai, gan ofyn : “Pwy sy’n —?” Ond tawodd yn sydyn. Aeth allan ar garreg 
y drws, ac edrychodd i fyny ac i lawr y ffordd, ond nid oedd un creadur yn y 
golwg yn unman ! 

“Twt lol,” meddai, “rhaid y ’mod i wedi breuddwydio !” 

Caeodd y drws ac aeth yn ôl i’w gwely. 

Ni fu yn ei gwely fwy na ryw chwarter awr a dyna guro eto, yn uwch y tra 
hwn. Cnoc ! Cnoc ! Cnoc ! 













“Pwy yn y byd mawr sy na, a beth ma nhw’n drio’i neud?” ebe hi, o’i 
cho yn ulw. 

Cododd ac aeth allan eto mor ddistaw ag o’r blaen. Y tro hwn, agorodd 
ddrws y tŷ yn sydyn iawn, gan ddisgwyl dal yr un oedd yn curo, ond yn wir, 
nid oedd neb i’w weld yn unman. ’Roedd Meistres Llwydyn wedi gwylltio’n 
iawn erbyn hyn. Gwyddai nad breuddwydio a wnaeth yr ail dro y digwyddodd 
y curo. ’Roedd rhywun wedi bod wrth y drws. 

Edrychodd o’i chwmpas, ond nid oedd ôl traed i’w gweld o gwbl. Pan 
oedd ar fin cau’r drws am yr ail waith, sylwodd ar rywbeth yn symud ar lawr 
wrth y rhiniog. Darn o linyn ! Penderfynodd fod a wnelo’r llinyn rhywbeth 
â’r curo, ac aeth ati i chwilio. Er ei syndod gwelodd fod y llinyn wedi ei glymu 
wrth nocar y drws, ac yn rliedeg ar hyd y Uawr i ochr y tŷ. Dilynodd y llinyn 
— ac i b’le y meddyliech ’roedd yn arwain ? Drwy’r ffenestr ac i mewn i’r Uofft. 
Gwelodd ar unwaith beth a ddigwyddodd. Sionyn, mae’n rhaid, a osododd y 
llinyn, a theimlai Meistres Llwydyn yn sicr fod y pen arall iddo gan Sionyn yn 
ei wely. Sionyn,—y gwalch iddo !—a fu’n tynnu’r llinyn ac yn achosi’r fath 
guro. Ar hynny, cofiodd ei fam ei bod yn ddiwrnod cyntaf o Ebrill ! Yr oedd 
Sionyn wedi gwneud ffŵl Ebrill iawn ohoni. 

Aeth Meistres Llwydyn yn ôl i’r llofft. Yr oedd Del yn cysgu’n braf drwy’r 
lioll dwrw a Sionyn yn gorwedd yn ddigon llonydd â’i ben o dan y dillad. Ond 
pan dynnodd ei fam y dillad yn sydyn oddi arno, dyna lle’r oedd yn siglo 
chwerthin â’r llinyn yn ei law. 





















































































“Mi rho’i i hi iti am chwerthin ! Ti oedd ’na felly, yr hen gena’ bach drwg? 
Yn gneud i dy fam godi o’i gwely cynnes !’’ 

Chwarddodd Sionyn a gwaeddodd : 

“Ffŵl Ebrill, Mam!” 

Ceisiodd Meistres Llwydyn ddal heb wenu, ond wrth weld Sionyn yn cael 
y fath hwyl, bu raid iddi hithau wenu. 

“O’r gore,” meddai hi. “Mi gei di godi’n gynta’ heddiw i gynna tân yn’y 
lle i, am i ti chware’r fath dric efo dy fam. ” 

Ac felly y bu. 

Wedi iddynt wisgo amdanynt a gorffen eu brecwest aeth Sionyn a Del i’r 
ysgol. Yr oedd Sionyn yn ddistaw iawn ar hyd y ffordd, ar wahân i ryw bwff 
o chwerthin a gai, bob hyn a hyn. ’Roedd Del yn sicr ynddi ei hun ei fod i 
fyny â rhyw ddrwg. 

“Beth sy’n bod, Sionyn ? ’Rwyt ti’n ddistaw iawn.” meddai Del. 

“O, dim byd o bwys,” meddai gan wenu. 

“’Rwyt ti am neud rhyw ddrwg,” meddai Del. 

Ni ddywedodd Sionyn air, ond cerddodd ymlaen â golwg ddireidus iawn 


arno. 


Wedi cyrraedd yr ysgol, aeth Sionyn â Del i’w dosbarth, yna rhedodd i’w 
ddosbarth ei hun. Yr oedd y cwningod bach wedi cyrraedd bron i gyd ac yn 
eistedd yn eu lle. Safai Meistr Cwningen, yr athro, o flaen y dosbarth yn 
disgwyl am y cwningod bach. “Roedd y Ue yn ddistaw iawn, ond ar hynny 
daeth sŵn rhywun yn rhuthro at y drws gan ei daflu’n agored. Rhedodd Sionyn 
i mewn â’i wynt yn ei ddwrn : 

“Meistar Cwningen ! Mae’r injian dân wedi mynd i fyny’r Allt Hir.,” 
gwaeddodd. "Mi gwelis hi’n mynd fel corwynt, a’r gloch yn canu ! Rhaid 
bod tân ofnadwy yn rhywla !” 

Nid arhosodd Meistr Cwningen i glywed rhagor. Aeth allan gan garlamu 
fel ebol ar draws iard yr ysgol, a thrwy’r llidiart i’r heol fawr. 

Eisteddodd Sionyn yn ei le, a dechreuodd chwerthin yn ddilywodraeth. 
Ni allai beidio â chwerthin. Chwarddodd gymaint nes i’r dagrau ddod i’w lygaid. 
Ni allai’r plant eraill ddeall beth oedd yn bod arno ac ni ddywedai yntau wrthynt 
er iddynt wneud eu gorau i’w holi. Ond chwerthin a wnâi Sionyn. O’r diwedd 
cofiodd un ohonynt : 

“Mae’n ddydd ffŵl Ebrill heddiw ! Mae Sionyn wedi gneud ffŵl Ebrill o 
Meistar Cwningen ! Wel, dyn â’n helpo pan ddaw’n ôl.” 

’Roedd pawb wedi mynd i chwerthin erbyn hyn, a’r dosbarth i gyd allan o 
bob trefn. Ar hynny gwaeddodd rhywun : 

“Gwyliwch ych hunain ! Meistar Cwningen ! Yn ôl i’ch llefydd, bois !” 












Daeth Meistr Cwningen i mewn. Gwelodd Sionyn ei fod wedi gwylltio’n 
arw. Mae’n amlwg iddo redeg mewn dychryn i fyny’r Allt—i’r pen uchaf. Yr 
oedd ei gartref, yr unig dŷ, ar yr Allt-hir. Ond nid oedd tân yn unman. Tric 
oedd y cyfan ! Sionyn wedi ei wneud yn ffŵl Ebrill! Yr hen gena bach iddo ! 

Gwaeddodd Meistr Cwningen dros y lle : 

“Sionyn, sa’ ar dy draed. Fy ngneud i’n Ffŵl Ebrill, aiê ? 

Chwarddodd pawb. 

“O, felly’n wir,” meddai Meistr Cwningen. “Mi gewch i gyd aros i mewn i 
neud syms yn lle mynd allan i chware.” 

Diflannodd y wên oddi ar wyneb pawb, canys yr oeddynt wrth eu bodd yn 
mynd allan i chwarae, ac yr oedd yn gas ganddynt wneud syms. 

“Tynnwch ych llyfra allan i chi gael dechra ar ych gwaith.” 

Cododd pawb gaead ei ddesg i dynnu ei lyfrau allan, a gwnaeth Sionyn fel 
y gweddill ond er ei syndod fe welodd barsel bach twt ar ben ei lyfrau, ac arno 
yr oedd yr ysgrifen : 

PRESANT I SIONYN. 

Gafaelodd ynddo ac edrychodd yn fanwl arno. Pwy, tybed, fu mor garedig 
yn cofio amdano fel hyn ? Sylwodd Meistr Cwningen fod ganddo rywbeth yn 
ei law. 

“Beth sy gen ti yn y fan yna, Sionyn ?” meddai wrtho’n chwyrn. 















































“Presant i mi, syr. ’Roedd o ar ben y llyfra yn y ddesg ’ma,” atebodd. 

“Presant yn wir. Pa bresant ? Gad i ni ei weld o.” 

Yr oedd llygad pob un ar Sionyn erbyn hyn, a phawb yn awyddus i wybod 
beth oedd y presant a oedd yn ei law. Datododd y llinyn oedd am y parsel, a 
thynnodd y papur llwyd i ffwrdd. Ond yr oedd papur gwyn o dan hwnnw eto. 
Erbyn hyn yr oedd pawb o amgylch Sionyn a Meistr Cwningen yn eu canol. Pan 
dynnwyd y papur gwyn, daeth bocs sgŵar, coch i’r golwg. Yr oedd pob llygad 
yn syllu ar Sionyn a’r bocs. 

“Agor o, Sionyn,” meddai llawer o leisiau ar unwaith. 

"Ie, tyrd, agor o ar unwaith, Sionyn,” meddai Meistr Cwningen. “Mae 
pawb eisio gweld beth sy yn y bocs.” 

Gafaelodd Sionyn yn y caead a’i godi’n araf. Daliai ei wyneb yn agos iawn 
ato. Yn sydyn, rhoes y caead lam o’i ddwylo, a neidiodd rhywbeth o’r bocs gan 
ei daro yn ei drwyn ! 

" O, nhrwyn i ! ’y nhrwyn i!” meddai Sionyn. “Mae rhywbeth wedi ’i 
frathu i ffwrdd. O ! be’ wna’i ?” 

Chwarddai’r plant a’r athro wrth weld Sionyn druan yn dawnsio o gwmpas 
yr ystafell yn gafael yn ei drwyn. Yna cododd Meistr Cwningen y bocs i fyny 
i’w ddangos i’r plant. A beth a feddyliech ydoedd ? Jac-mewn-bocs ! Ac, 
wrth gwrs, pan agorodd Sionyn y caead neidiodd Jac allan o’r bocs a’i daro yn 
ei drwyn. Dyna hwyl oedd yn yr ysgol y bore hwnnw. Sionyn, o bawb, wedi ei 
wneud yn ffŵl Ebrill. 

